మెహిదీ హసన్ మిరాజ్

మెహిదీ హసన్ మిరాజ్ (జననం: 1997 అక్టోబరు 25) బంగ్లాదేశ్ అంతర్జాతీయ క్రికెట్ ఆటగాడు. బంగ్లాదేశ్ జాతీయ జట్టు కోసం టెస్టులు, వన్డే ఇంటర్నేషనల్స్ (వన్‌డేలు) ఆడతాడు.   బౌలింగ్ -ఆల్ రౌండరు, కుడిచేతి వాటం బ్యాటరు, కుడిచేతి ఆఫ్ బ్రేక్ బౌలరు. 2018 నవంబరులో, వెస్టిండీస్‌కు వ్యతిరేకంగా, అతను ఒక టెస్టు మ్యాచ్‌లో బంగ్లాదేశ్ బౌలర్లలో అత్యుత్తమ మ్యాచ్ గణాంకాలు సాధించాడు. 2021 ఫిబ్రవరిలో, అతను వెస్టిండీస్‌పై టెస్టుల్లో తన తొలి సెంచరీ సాధించాడు.  అదే సిరీస్‌లో, అతను బంగ్లాదేశ్ తరపున, మ్యాచ్‌ల పరంగా, టెస్టు క్రికెట్‌లో 100 వికెట్లు తీసిన అత్యంత వేగవంతమైన బౌలరయ్యాడు. అతను తన 24వ మ్యాచ్‌లో అది సాధించాడు.  2021 మే నాటికి, అతను ఐసిసి ర్యాంకింగ్స్‌లో నం. 2 వన్‌డే బౌలరు. ఆ స్థానాన్ని ఆక్రమించిన మూడవ బంగ్లాదేశ్ బౌలరు. 

 తొలినాళ్ళ జీవితం 
మిరాజ్ ఖుల్నాలో జన్మించాడు. ఖుల్నా నగరంలోని ఖలీష్‌పూర్‌లో పెరిగాడు. 8 సంవత్సరాల వయస్సులో క్రికెట్ ఆడటం ప్రారంభించాడు  కాశీపూర్ క్రికెట్ అకాడమీలో శిక్షణ పొంది, అక్కడ నుండి అండర్-14 జాతీయ క్రికెట్ టోర్నమెంట్‌కు ఎంపికయ్యాడు. 

2019 మార్చి 15న, బంగ్లాదేశ్ టెస్టు టీమ్‌లోని పలువురు సభ్యులతో పాటు, మిరాజ్ న్యూజిలాండ్‌లోని క్రైస్ట్‌చర్చ్‌లోని అల్ నూర్ మసీదులోకి ప్రవేశించిన కొద్ది క్షణాల్లో ఉగ్రవాద దాడి ప్రారంభమైంది. జట్టులోని సభ్యులందరూ "లోతుగా ప్రభావితమయ్యారు".  న్యూజిలాండ్‌లో జరిగిన ఆ ఉగ్రదాడి "షాక్" ను అధిగమించడానికి మిరాజ్ 2019 మార్చి 21న రబేయా అఖ్తర్ ప్రీతిని వివాహం చేసుకోవాలని నిర్ణయించుకున్నాడు.   

 2016 అండర్-19 క్రికెట్ ప్రపంచ కప్ 
2015 డిసెంబరులో, మిరాజ్ 2016 అండర్-19 క్రికెట్ ప్రపంచ కప్ కోసం బంగ్లాదేశ్ జట్టుకు కెప్టెన్‌గా ఎంపికయ్యాడు.  అండర్-19, అండర్-17, ఇతర దేశవాళీ టోర్నమెంట్‌లలో అతని పదవీకాలంలో ఎక్కువ భాగం ఓపెనర్‌గా ఆడినప్పటికీ, మిరాజ్ ప్రధానంగా టోర్నమెంట్‌లో దిగువ-మధ్య వరుసలో బ్యాటింగు, బౌలింగ్ ఆల్-రౌండర్‌గా ఆడాడు. మిరాజ్ తన జట్టును సెమీ-ఫైనల్‌లోకి తీసుకెళ్లగలిగాడు కానీ వెస్టిండీస్ చేతిలో ఓడిపోయింది. మూడో ప్లేస్‌లో బంగ్లాదేశ్‌ మూడు వికెట్ల తేడాతో శ్రీలంకను ఓడించింది.  ఆల్ రౌండ్ ప్రదర్శనతో మిరాజ్ ప్లేయర్ ఆఫ్ ద టోర్నీగా ఎంపికయ్యాడు.  అతను ఆడిన మొత్తం 6 మ్యాచ్‌లలో 242 పరుగులు చేసి, 12 వికెట్లు  తీశాడు.

 అంతర్జాతీయ కెరీర్ 

 టెస్టు క్రికెట్ 

2016 అక్టోబరు 20న, మిరాజ్ ఇంగ్లండ్‌పై టెస్టుల్లో రంగప్రవేశం చేశాడు. అతను ఆఫ్ బ్రేక్ బౌలర్ అయినప్పటికీ, అతను తన తొలి టెస్టు ఇన్నింగ్స్‌లో బౌలింగ్‌ దాడిని ప్రారంభించాడు.  అదే టెస్టు మ్యాచ్‌లో మరో అరంగేట్ర ఆటగాడు బెన్ డకెట్ అతని మొదటి టెస్టు వికెట్. అదే మ్యాచ్‌లో, అతను టెస్టులో రంగప్రవేశంలోనే ఐదు వికెట్లు తీసిన ఏడవ, అతి పిన్న వయస్కుడైన బంగ్లాదేశ్ ఆటగాడిగా కూడా నిలిచాడు.  తన 2వ టెస్టు మ్యాచ్‌లో, అతను తన మొదటి రెండు టెస్టుల్లో మూడు సార్లు ఐదు వికెట్లు తీసి, టెస్టు సిరీస్‌లో 19 వికెట్లు తీసిన మొదటి బంగ్లాదేశీ బౌలర్‌గా, మొత్తంగా 9వ ఆటగాడిగా నిలిచాడు. తొలి టెస్టు సిరీస్ లోనే ప్లేయర్ ఆఫ్ ది సిరీస్ అవార్డును గెలుచుకున్న మొదటి బంగ్లాదేశ్  ఆటగాడిగా నిలిచాడు.    ఇంగ్లండ్‌తో అతని సంచలనాత్మక తొలి సిరీస్‌కు గాను, బంగ్లాదేశ్ ప్రధాని అతనికి కొత్త ఇల్లు బహుమతిగా ఇచ్చారు. 

2018 జూలైలో, సబీనా పార్క్‌లో వెస్టిండీస్‌తో జరిగిన టెస్టు క్రికెట్‌లో మిరాజ్ విదేశాల్లో తన తొలి ఐదు వికెట్ల పతకాన్ని అందుకున్నాడు. 

2018 నవంబరులో, వెస్టిండీస్‌తో జరిగిన రెండవ టెస్టులో 12–117 తో మిరాజ్, టెస్టుల్లో బంగ్లాదేశ్ బౌలర్ ద్వారా అత్యుత్తమ మ్యాచ్ గణాంకాలు సాధించాడు.

2021 ఫిబ్రవరి 4న, వెస్టిండీస్‌తో జరిగిన మొదటి టెస్టు మ్యాచ్‌లో, మిరాజ్ టెస్టు క్రికెట్‌లో తన తొలి సెంచరీ సాధించాడు. అతను 103 పరుగులు చేసి రహ్కీమ్ కార్న్‌వాల్ బౌలింగ్‌లో క్యాచ్ అవుట్ అయ్యాడు. 

2022లో అన్ని ఫార్మాట్లలో బంగ్లాదేశ్ తరపున మిరాజ్ అత్యధిక వికెట్లు తీసిన బౌలర్‌గా నిలిచాడు   2022 డిసెంబరులో అతను, 2022 సంవత్సరానికి విస్డెన్ పురుషుల వన్‌డే టీమ్ ఆఫ్ ది ఇయర్‌లో ఎంపికయ్యాడు  

 ట్వంటీ20 ఇంటర్నేషనల్ 
2017 ఏప్రిల్‌లో, శ్రీలంకతో జరిగిన సిరీస్ కోసం బంగ్లాదేశ్ ట్వంటీ 20 ఇంటర్నేషనల్ (T20I) జట్టులో మిరాజ్‌ని చేర్చారు.  అతను 2017 ఏప్రిల్ 6 న శ్రీలంకపై బంగ్లాదేశ్ తరపున T20I రంగప్రవేశం చేసాడు 

2018 ఏప్రిల్‌లో, 2018 సీజన్‌కు ముందు బంగ్లాదేశ్ క్రికెట్ బోర్డ్ (BCB) ద్వారా సెంట్రల్ కాంట్రాక్ట్ పొందిన పది మంది క్రికెటర్లలో మిరాజ్ ఒకడు. 

 మూలాలు 

వర్గం:బంగ్లాదేశ్ క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1997 జననాలు